Lars Løkke Rasmussen (V), 2014-06-10:
Fremtiden begynder i dag.
Så frem for at dvæle ved folketingsåret, der er gået, vil jeg hellere se fremad.
Men lige et lille tilbageblik først: På valgnatten for snart 3 år siden sagde jeg, at Venstre ville være konsekvente, konstruktive i vores oppositionsrolle.
Og vi har holdt vores løfte.
På det solide fundament af reformer, vi lavede i min regerings sidste leveår – skattereformen fra 2009, genopretningspakken fra 2010 og tilbagetrækningsreformen fra 2011 – har vi sammen bygget videre og på den måde bidraget til, at Danmark har klaret sig nogenlunde i de svære kriseår.
Men vi er ikke i mål.
Jeg ved godt, at der det næste års tid frem til valget vil blive arbejdet benhårdt på at genskabe det falske skel i dansk politik.
Næste gang bliver det så velfærd eller udgiftsstop.
For mig og for Venstre er det nu som dengang falske modsætninger.
Det er ikke et enten-eller, men et både-og.
Jeg vil ikke nedgøre regeringens resultater, men fremlægge vores bud på den politik, Danmark har brug for de kommende år.
Jeg vil ikke konkurrere om, hvem der kan tegne det sorteste billede af modstanderne, men hellere konkurrere om, hvem der kan opstille det lyseste fremtidsscenarie for Danmark.
For selv om det lysner, er Danmark fortsat udfordret – ikke kun af internationale konjunkturer, men på en mere grundlæggende måde.
Vi har reelt været helt uden vækst de seneste år, finansministeren har netop nedjusteret vækstudsigterne for i år, og vi ligger i den absolutte bund, når man internationalt vurderer landenes vækstudsigter for de kommende år.
Og det går ikke.
Vi taber handlemuligheder for kommende generationer, hvis vi falder tilbage og på den måde bliver relativt fattigere end lande omkring os.
Jeg ønsker et Danmark, hvor vi kan tilbyde danske kræftpatienter den behandling, som er af bedste internationale standard.
Jeg ønsker et Danmark, hvor vi kan ibrugtage den nyeste teknologi såvel i det offentlige som i det private.
Jeg ønsker et Danmark, hvor vi giver vores børn og unge det bedst mulige vidensmæssige afsæt til at kunne begå sig i en stadig hårdere international konkurrence.
Jeg ønsker et Danmark, hvor folk kan tage vare på sig selv og have et reelt udkomme af arbejde, der i dag kun er lønsomt for folk udefra, der er dårligere vant.
Jeg ønsker et Danmark, hvor hele landet, ikke kun trekantsområdet og hovedstadsområdet, tror på fremtiden.
Danmark er et fantastisk land, og det er vores ansvar at sikre, at det ikke kun holder vores tid ud.
Derfor skal vi videre, ikke ved at lukke Danmark af, ikke ved at håne de virksomheder, der flytter arbejdspladser ud af landet for at sikre virksomhedens overlevelse, eller de virksomheder, der bruger østeuropæisk arbejdskraft for at sikre deres virksomheds overlevelse i Danmark, ikke ved at lukke øjnene for udfordringerne – de mange unge, der fortsat tabes i vores skolesystem, eller de alt for mange, der er placeret på kanten af arbejdsmarkedet – men ved at se udfordringerne i øjnene og være ærlige om, at de ikke kan trylles væk, hverken på 12 minutter eller på et enkelt folketingsår for den sags skyld, og ved at handle konsekvent og målrettet.
Lad mig nævne fem ting.
For fremtiden skal flere danskere være en del af fællesskabet.
I dag er over 800.000 danskere på offentlig forsørgelse.
Det kræver fortsatte arbejdsmarkedsreformer, et moderniseret kontanthjælpsloft, en jobreform, som sikrer, at det bedre kan betale sig at tage skridtet fra ledighed ind på arbejdsmarkedet.
Hvis vi kunne nå et svensk niveau, var der ikke over 800.000, men ca. 250.000 færre, på offentlig forsørgelse.
Og hver gang vi flytter bare én ledig fra dagpenge til et job i industrien, er det en gevinst for statskassen på 330.000 kr. om året.
Det er både god samfundsøkonomi og god socialpolitik.
Private arbejdspladser er forudsætningen for velfærd.
Det er en helt grundlæggende erkendelse, som mange, og måske også mit eget parti, har manglet fra tid til anden.
Vi har glemt, at vi kun har råd til en stor offentlig sektor, fordi vi har et stærkt erhvervsliv, som skaber arbejdspladser og eksport.
Vi fremtidssikrer ikke velfærden ved at bruge en stadig større andel af vores fælles penge på offentlige udgifter – nej, vi fremtidssikrer velfærden ved at gøre Danmark til et stadig rigere og mere velstående land.
Det kræver, at vi systematisk driver byrder, skatter og afgifter ned, og det kræver, at vi genfinder vores sunde fornuft, så vi ikke lægger barrierer i vejen for Danmarks vækstmuligheder i form af overimplementering af EU-regler, konkurrenceforvridende danske særregler osv. For fremtiden skal vi gøre velfærden bedre, men ikke dyrere.
Jeg vil udvikle velfærden, ikke afvikle den.
Og jeg er helt overbevist om, at det er muligt, uanset om man til næste år kan bruge 100 kr. eller 100 kr. og 60 øre i offentligt forbrug.
Men det kræver selvfølgelig, at vi bliver enige om, at når vi gerne vil bruge lidt ekstra ét sted i den offentlige sektor, skal vi bruge lidt mindre et andet sted.
Og der er steder, hvor jeg mener der skal skæres ned i det offentlige.
For bare at nævne nogle få eksempler skal vi f.eks. reformere vores udviklingsbistand til FN-niveau, vi skal fortsætte reformerne af beskæftigelsespolitikken, og vi skal normalisere vores udlændingepolitik.
For fremtiden skal flere udlændinge, som bidrager til vores velstand, hertil.
Balancen i dansk udlændingepolitik skal ændres, så vi åbner langt mere op for arbejdskraft og studieindvandring fra lande med et godt integrationspotentiale.
Til gengæld skal familiesammenføringen strammes op, og kriminelle udlændinge skal ud.
Vi ønsker et åbent Danmark for dem, der kan og vil, og et hermetisk lukket Danmark for dem, der ikke vil.
Danmark hører hjemme i Europa, ikke i Socialstateuropa, men i et slankt og stærkt Europa, der samarbejder dybere om det, der betyder noget, forskning, samhandel, energi, infrastruktur, grænseoverskridende kriminalitet, og dropper det, der irriterer, nidkær detailregulering, kvindekvoter, skolemælksordninger.
Og det er vel at mærke også den lære, der kan drages af valget og folkeafstemningen for et par uger siden.
På en og samme tid en betydelig skepsis og så et rungende ja til den patentdomstol, som simpelt hen bare er fornuftig.
I Venstre er vi klar til at tage den lære til os.
Det betyder, at vi ikke skal være bange for at spørge danskerne, når vi har en god europæisk idé.
Og lige nu og her vil det være en god idé at holde Danmark inde i Europolsamarbejdet, så vi effektivt kan bekæmpe den grænseoverskridende kriminalitet.
Det kræver en folkeafstemning om retsforbeholdet – jo før, desto bedre.
Og vi er klar til at indgå en forpligtende aftale med regeringen om at holde en sådan folkeafstemning snarest muligt.
Det betyder også, at vi skal præge det europæiske samarbejde, så der fortsat er plads til national forskellighed.
Det indre marked er jo, specielt for et lille land som Danmark, der lever af at handle med andre, et ubetinget gode, men den gode idé må ikke bruges som et dække for etablering af en social union, hvor alle har krav på alt alle steder til alle tider.
Det er derfor, vi skal styrke toldkontrollen og konsekvent udvise straffede til afsoning i eget land.
Og det er derfor, at vi med målrettede skattelettelser i bunden skal genåbne det arbejdsmarked for danskere, som i dag fremstår mest attraktivt for udlændinge.
Danmark har det bedre i dag end i går, for vi har gjort en del, men meget udestår, og Venstre er klar både nu, til næste folketingsår og efter et valg.
Så vil jeg gerne på vegne af Venstre, Dansk Folkeparti, Liberal Alliance og Det Konservative Folkeparti fremsætte følgende:
Forslag til vedtagelse »Folketinget konstaterer, at regeringens politik på trods af enkelte tegn på bedring i økonomien ikke har formået at skabe reel vækst i Danmark.
Der har samlet set ikke været vækst i dansk økonomi i perioden 2012-2013, og Danmark har udsigt til en af de laveste vækstrater i OECD.
Danmark har brug for flere private arbejdspladser.
Der er behov for en ambitiøs vækstpakke, der gennem lavere energiafgifter og målrettede initiativer sikrer, at det bedre kan betale sig at arbejde og bidrage til væksten i dansk økonomi.
Folketinget beklager, at regeringen gennem en afskaffelse af kontanthjælpsloftet og 225-timersreglen har skabt en situation, hvor kontanthjælpsmodtagere har en meget svag økonomisk tilskyndelse til at tage et arbejde.
Folketinget beklager bl.a. derfor, at regeringen med lempelser af udlændingepolitikken har svækket integrationen, og opfordrer regeringen til igen at sikre en balance i udlændingepolitikken, så flere af de udlændinge, der kommer til Danmark, bidrager positivt.«